জ্যাবিরু
জ্যাবিরু (বৈজ্ঞানিক নাম: Jabiru mycteria) Ciconiidae (সিকোনিডাই) গোত্র বা পরিবারের অন্তর্গত Jabiru (জ্যাবিরু) গণের অন্তর্গত একমাত্র সদস্য। প্রজাতিটি একটি বড় আকারের জলচর পাখি। জ্যাবিরুর বৈজ্ঞানিক নামের অর্থ গলা গিলে ফেলা পেটরা পাখি (তুপি-গুয়ারানি: Jabiru = গলা গিলে ফেলা; গ্রিক mukter = পেটরা)। পাখিটি মধ্য আমেরিকা ও দক্ষিণ আমেরিকার গুটিকয়েক দেশে দেখা যায়। সারা পৃথিবীতে ১ কোটি ২ লাখ বর্গ কিলোমিটার এলাকা জুড়ে এদের আবাস। বিগত কয়েক দশক ধরে এদের সংখ্যা কমে যাচ্ছে, তবে আশঙ্কাজনক পর্যায়ে যেয়ে পৌঁছেনি। সেকারণে আই. ইউ. সি. এন. এই প্রজাতিটিকে ন্যূনতম বিপদগ্রস্ত বলে ঘোষণা করেছে। সারা পৃথিবীতে প্রাপ্তবয়স্ক জ্যাবিরুর সংখ্যা ৬,৭০০-১৭,০০০টি।